
                                                    L E G E

                       cu privire la înregistrarea dactiloscopică de stat



Parlamentul adoptă prezenta lege organică.

                                               Capitolul I 

       DISPOZIŢII GENERALE


Articolul 1. Obiectivul legii


Prezenta lege stabileşte scopurile, principiile, tipurile şi cerinţele de bază ale înregistrării dactiloscopice de stat, precum şi modul de păstrare şi utilizare a informaţiei dactiloscopice.

Articolul 2. Noţiuni principale

În sensul prezentei legi, se definesc următoarele noţiuni principale:

     
înregistrare dactiloscopică de stat – activitate, desfăşurată de organele abilitate, privind colectarea, evidenţa, păstrarea, clasificarea, sistematizarea şi furnizarea informaţiei dactiloscopice, stabilirea şi confirmarea identităţii persoanelor;

     
informaţie dactiloscopică – date despre particularităţile construcţiei desenelor papilare ale degetelor omului şi despre identificarea persoanei lui;

     
suport material – fişă dactiloscopică, peliculă şi dischetă pe care se efectuează înregistrarea magnetică ori de altă natură a informaţiei dactiloscopice;

masiv informaţional – totalitate sistematizată a informaţiei dactiloscopice acumulate pe suporţi materiali.

Articolul 3. Principiile înregistrării dactiloscopice de stat

(1) Înregistrarea dactiloscopică de stat (în continuare - înregistrare dactiloscopică) se efectuează pe principiile legalităţii, umanismului şi confidenţialităţii, cu respectarea drepturilor şi libertăţilor omului, consfinţite în Constituţia Republicii Moldova şi în alte legi, precum şi în tratatele internaţionale la care Republica Moldova este parte.

(2) Înregistrarea dactiloscopică nu trebuie să aibă ca efect periclitarea sănătăţii omului sau lezarea onoarei şi demnităţii lui.

(3) Nu se admite nici un fel de limitare directă sau indirectă a drepturilor şi libertăţilor omului pe criterii de rasă, naţionalitate, origine etnică, limbă, religie, sex, opinie, apartenenţă politică, avere, origine socială, studii, ocupaţii, domiciliu sau din alte motive.


Articolul 4. Scopurile înregistrării dactiloscopice

Înregistrarea dactiloscopică se efectuează pentru identificarea persoanei, în vederea apărării drepturilor şi intereselor legitime ale persoanelor fizice şi juridice, pentru protejarea intereselor societăţii şi ale statului.


Articolul 5. Cadrul legal al înregistrării dactiloscopice


(1) Organele care efectuează înregistrare dactiloscopică emit, în limitele competenţei lor şi în conformitate cu prezenta lege, acte normative ce reglementează activitatea de organizare a înregistrării dactiloscopice, de aplicare a metodelor şi modului de colectare, evidenţă, păstrare, clasificare, sistematizare şi furnizare a informaţiei dactiloscopice.

(2) Dacă între reglementările tratatelor internaţionale în domeniu la care Republica Moldova este parte şi cele ale prezentei legi există neconcordanţe, prioritate au reglementările internaţionale.


Articolul 6. Categoriile persoanelor pasibile de  

 înregistrare dactiloscopică


Poate fi efectuată înregistrare dactiloscopică următoarelor categorii de persoane:


a) cetăţeni ai Republicii Moldova;


b) cetăţeni străini care locuiesc pe teritoriul Republicii Moldova şi care au sosit în căutare de azil dacă au depus cerere pentru a li se acorda azil politic ori  un altfel de azil sau pentru a li se atribui statut de refugiat (în continuare – cetăţeni străini);

     c) apatrizi care locuiesc pe teritoriul Republicii Moldova şi care au sosit în căutare de azil dacă au depus cerere pentru a li se acorda azil politic ori  un altfel de azil sau pentru a li se atribui statut de refugiat (în continuare – apatrizi).


Articolul 7. Utilizarea informaţiei dactiloscopice


Informaţia dactiloscopică obţinută ca rezultat al înregistrării dactiloscopice se utilizează pentru:

a) căutarea şi identificarea cetăţenilor Republicii Moldova, cetăţenilor străini şi apatrizilor dispăruţi fără urmă;

b) stabilirea identităţii cadavrelor necunoscute;

c) stabilirea identităţii cetăţenilor Republicii Moldova, cetăţenilor străini şi apatrizilor incapabili, din motive de sănătate sau de vîrstă, să comunice date privind identitatea lor;

d) confirmarea identităţii cetăţenilor Republicii Moldova, cetăţenilor străini şi apatrizilor;

e) excluderea posibilităţii de falsificare a actelor de identitate;

f) prevenirea, descoperirea şi anchetarea prealabilă a infracţiunilor, prevenirea contravenţiilor administrative.


Articolul 8. Tipurile înregistrării dactiloscopice


(1) Înregistrarea dactiloscopică este benevolă sau obligatorie.


(2) Nimeni nu poate fi supus înregistrării dactiloscopice obligatorii, cu excepţia categoriilor de persoane prevăzute la art.10.


Articolul 9. Înregistrarea dactiloscopică benevolă


Cetăţenii Republicii Moldova, cetăţenii străini şi apatrizii au dreptul la înregistrare dactiloscopică benevolă, care se efectuează în conformitate cu art.11.


Articolul 10. Înregistrarea dactiloscopică obligatorie


(1) Înregistrării dactiloscopice obligatorii sînt supuse următoarele categorii de persoane:


1) cetăţenii Republicii Moldova care fac serviciul în:

a) organele afacerilor interne;

b) forţele armate;

c) organele Serviciului de Informaţii şi Securitate;

d) organele Serviciului de Protecţie şi Pază de Stat;

e) organele Departamentului Situaţii Excepţionale;

f) organele sistemului penitenciar;

g) organele Procuraturii Generale;

h) organele Inspectoratului Fiscal de Stat(
i) organele Centrului pentru Combaterea Crimelor Economice şi Corupţiei;

j) organele vamale(

2) membrii echipajelor aeronavelor de stat şi private din Republica Moldova;


3) conducătorii de mijloace de transport auto;


4) cetăţenii Republicii Moldova care pleacă la munci peste hotare;

5) cetăţenii Republicii Moldova, cetăţenii străini şi apatrizii care, din motive de sănătate ori de vîrstă, sînt  incapabili să comunice date privind identitatea lor, dacă aceste date nu pot fi obţinute în o altă modalitate;


6) cetăţenii Republicii Moldova, cetăţenii străini şi apatrizii care se află sub urmărire penală, care sînt  învinuiţi sau condamnaţi pentru infracţiuni ori supuşi arestului administrativ;


7) cetăţenii străini şi apatrizii sosiţi în Republica Moldova în căutare de azil care au depus cerere pentru a li se acorda azil politic ori un alt fel de azil sau pentru a li se atribui statut de refugiat.


(2) Înregistrării dactiloscopice obligatorii sînt supuse toate cadavrele neidentificate.

                                                 Capitolul II

                 EFECTUAREA ÎNREGISTRĂRII DACTILOSCOPICE


Articolul 11. Efectuarea înregistrării dactiloscopice benevole


(1) Înregistrarea dactiloscopică benevolă se efectuează la cerere, depusă în organul afacerilor interne de la domiciliu.


(2) Înregistrarea dactiloscopică a persoanelor declarate prin hotărîre judecătorească drept incapabile ori cu capacitate de exerciţiu restrînsă, precum şi a minorilor, se efectuează la cerere scrisă, în prezenţa reprezentantului legal.


(3) Înregistrarea dactiloscopică benevolă se efectuează de organul afacerilor interne.


Articolul 12. Efectuarea înregistrării dactiloscopice obligatorii


(1) Înregistrarea dactiloscopică obligatorie:


a)  a persoanelor indicate la art.10 alin.(1) pct.1) şi 2) se efectuează de către ministerele, departamentele şi serviciile respective;


b) a persoanelor indicate la art.10 alin.(1) pct.3)-5) şi 7) şi alin.(2) se efectuează de către organele afacerilor interne;


c) a persoanelor aflate sub urmărire penală sau supuse arestului  administrativ se efectuează de către organele de urmărire penală sau organele care examinează cazurile contravenţionale;

d) a condamnaţilor şi deţinuţilor se efectuează de către organele sistemului penitenciar.


(2) Persoanele enumerate la art.10 alin.(1) pct.1)-3) sînt supuse înregistrării dactiloscopice obligatorii la angajare în organele ori în funcţiile respective sau la primirea permisului de conducere a mijloacelor de transport.

(3) Lista funcţiilor deţinute de persoanele indicate la art.10 alin.(1)   pct.1) şi 2) se stabileşte de Guvern.


(4) Un exemplar de suport material cu informaţie dactiloscopică înregistrată de unul din organele enumerate la alin.(1) se expediază Ministerului Afacerilor Interne pentru evidenţă, clasificare şi păstrare, cu excepţia informaţiei dactiloscopice a persoanelor indicate la art.10 alin.(1) pct.1) lit.c).

(5) În exemplarul de suport material cu informaţie dactiloscopică expediat Ministerului Afacerilor Interne  trebuie să se indice:

a) numele, prenumele, patronimicul, codul personal, cetăţenia, sexul, data şi locul naşterii, domiciliul sau reşedinţa, datele privind antecedentele penale ale persoanei supuse înregistrării dactiloscopice obligatorii;

b) motivul şi data înregistrării dactiloscopice;

c) denumirea organului care a înregistrat informaţia dactiloscopică.


(6) Înregistrarea dactiloscopică se efectuează o singură dată.


Articolul 13. Cerinţele de bază privind colectarea, evidenţa, păstrarea, 

                              sistematizarea şi utilizarea informaţiei dactiloscopice

(1) Informaţia dactiloscopică se păstrează şi se utilizează în condiţii care să excludă posibilitatea pierderii, deteriorării, denaturării ori accesului nesancţionat la ea.

(2) Păstrarea, sistematizarea şi folosirea informaţiei dactiloscopice de pe suporţi materiali se efectuează de organele afacerilor interne în modul stabilit de Guvern.

(3) Organele indicate în art.10 alin.(1) pct.1) lit.c) efectuează independent colectarea, evidenţa, păstrarea şi utilizarea informaţiei dactiloscopice, formarea masivelor informaţionale, în condiţiile prezentei legi.

(4) Organele şi persoanele indicate la art.10 alin.(1) şi (2) şi la art.14 alin.(1) asigură păstrarea informaţiei dactiloscopice în regim de secret de stat, iar, pentru încălcarea regulilor de păstrare şi pentru folosirea ilegală a unei astfel de informaţii, conducătorii acestor organe, precum şi persoanele indicate,  poartă răspundere administrativă şi penală.

Articolul 14. Dreptul de a obţine şi de a utiliza 

                              informaţie dactiloscopică


(1) Dreptul de a obţine şi de a utiliza informaţie dactiloscopică îl au procurorii, anchetatorii, persoanele care efectuează cercetare penală şi desfăşoară activitate operativă de investigaţii în scopurile prevăzute la art.7.


(2) Utilizarea informaţiei dactiloscopice despre persoanele indicate la art.10 alin.(1) pct.1) lit.c) se efectuează cu respectarea Legii nr.106-XIII din 17 mai 1994 cu privire la secretul de stat.


(3) Informaţia dactiloscopică poate fi furnizată şi statelor cu care Republica Moldova a încheiat tratate în domeniu în scopurile prevăzute la art.7.

Articolul 15. Termenele de păstrare şi modul de nimicire 

                     a informaţiei dactiloscopice

(1) Organele afacerilor interne păstrează suporţii materiali cu informaţia dactiloscopică:

a) a persoanelor indicate la art.10 alin.(1) pct.1)-3), pînă la vîrsta de     80 de ani ori pînă la constatarea decesului lor;

b) a persoanelor indicate la art.10 alin.(1) pct.4)-7), cu excepţia cazurilor prevăzute la alin.(3) şi (4),  pînă la vîrsta de   80 de ani;

c) a cadavrelor neidentificate, pînă la stabilirea identităţii lor, dar nu mai mult de 10 ani.

(2) Organele indicate la art.10 alin.(1) pct.(1) lit.c) păstrează suporţii materiali cu informaţia dactiloscopică a angajaţilor lor pînă la concediere, după ce organele menţionate prezintă aceşti suporţi materiali organelor afacerilor interne, în condiţiile prezentei legi.

(3) Informaţia dactiloscopică a persoanelor indicate la art.10 alin.(1)    pct.5) este nimicită de organul afacerilor interne responsabil de păstrarea ei. În cazul stabilirii identităţii persoanei, informaţia dactiloscopică este nimicită la cererea scrisă ori la demersul reprezentantului ei legal.

(4) Informaţia dactiloscopică a persoanelor indicate la art.10 alin.(1) pct.6) este nimicită în termen de 30 de zile de la data clasării dosarului penal sau pronunţării sentinţei judecătoreşti despre achitarea acestora.

(5) Informaţia dactiloscopică acumulată în urma înregistrării dactiloscopice benevole este nimicită de organele afacerilor interne responsabile de păstrarea ei.

(6) Motiv pentru nimicirea informaţiei dactiloscopice menţionate la alin.(5) serveşte cererea depusă în organul afacerilor interne de la domiciliu de către:

a) cetăţenii Republicii Moldova care au trecut înregistrarea dactiloscopică benevolă;

b) reprezentantul legal al persoanei declarate prin hotărîre judecătorească drept incapabilă ori cu capacitate de exerciţiu restrînsă, precum şi al minorului.

(7) Organul afacerilor interne nimiceşte informaţia dactiloscopică menţionată la alin.(5) şi informează solicitantul în termen de 30 de zile.

(8) Informaţia dactiloscopică acumulată în urma înregistrării dactiloscopice benevole şi obligatorii este nimicită la expirarea termenelor de păstrare prevăzute în prezentul articol.


Articolul 16. Finanţarea înregistrării dactiloscopice

(1) Finanţarea măsurilor ce ţin de organizarea şi efectuarea înregistrării dactiloscopice, precum şi de evidenţa, păstrarea şi sistematizarea informaţiei dactiloscopice, se face de la bugetele ministerelor, departamentelor şi serviciilor care efectuează  înregistrarea dactiloscopică obligatorie.

(2) Înregistrarea dactiloscopică obligatorie a persoanelor prevăzute la art.10 pct.3) şi 4) se efectuează contra plată.

(3) Înregistrarea dactiloscopică benevolă se efectuează contra plată.

                                                Capitolul III 

            CONTROLUL  ŞI  SUPRAVEGHEREA  EXECUTĂRII 

                                            PREZENTEI  LEGI

Articolul 17. Controlul de serviciu

(1) Controlul asupra înregistrării dactiloscopice este exercitat de conducătorii organelor indicate la art.12.


(2) Acţiunile persoanelor menţionate la alin.(1) pot fi contestate în condiţiile legii.

Articolul 18. Supravegherea exercitată de procuror

Supravegherea executării prezentei legi de către organele care sînt abilitate cu înregistrarea dactiloscopică ori care folosesc informaţie dactiloscopică este exercitată de Procurorul General şi de procurorii din subordine.

Articolul 19. Contestarea


Hotărîrile şi alte acţiuni ale organelor şi ale persoanelor cu funcţie de răspundere care efectuează înregistrare dactiloscopică pot fi contestate în condiţiile legii.

                                                    Capitolul IV

                                           DISPOZIŢII  FINALE 

Articolul 20 


Guvernul, în termen de 3 luni:

    a) va prezenta propuneri privind ajustarea legislaţiei în vigoare la prezenta lege;

    b) va aduce actele sale normative în concordanţă cu prezenta lege;

    c) va aproba acte normative privind organizarea şi efectuarea înregistrării dactiloscopice, evidenţa, păstrarea şi sistematizarea informaţiei dactiloscopice.




PREŞEDINTELE  PARLAMENTULUI 





 EUGENIA  OSTAPCIUC 

Chişinău, 19 decembrie 2002.

Nr.1549-XV.

